मदनलाल ‘मधु’
मदनलाल 'मधु'  (२२ मई, १९२५ - ७ जुलाई, २०१४) रूस में रूसी भाषा से हिन्दी में अनुवादक के रूप में सर्वाधिक प्रसिद्ध रहे हैं। उन्होंने वहाँ ५७ साल काम किया। वे कवि और लेखक भी थे।

जीवन-परिचय 
पद्म श्री डॉ॰ मदनलाल ‘मधु’ एक लेखक और कवि भी थे। उन्होंने अलेक्सांद्र पुश्किन से लेकर लेव तोलस्तोय एवं अन्य सोवियत लेखकों की कृतियों का हिन्दी में अनुवाद किया था तथा कई भारतीय कार्यों का रूसी भाषा में अनुवाद किया था। डॉ॰ मदनलाल 'मधु' को हिन्दी साहित्य और सोवियत साहित्‍य के आधुनिक सेतु निर्माताओं में से एक माना जाता है। ऐसा उनके सघन अनुवादों और शब्दकोश विषयक कार्यों के कारण कहा जाता है। वे सबसे पहले १९५७ में रूस आए थे। तब से वे यहीं काम करते रहे थे। मास्‍को के प्रमुख प्रकाशन-गृह प्रगति प्रकाशन एवं रादुगा प्रकाशन में लगभग चार दशकों तक संपादक-अनुवादक के पद पर रहते हुए उन्‍होंने सौ से अधिक कालजयी रूसी पुस्‍तकों, जिनमें पुश्किन, मायकोवस्‍की, तुर्गेनेव, तोल्‍स्‍तोय, गोर्की, चेखव, आदि का साहित्‍य सम्मिलित है, का हिन्दी अनुवाद सुलभ कराया। प्रचुर मात्रा में रूसी लोक साहित्‍य तथा बाल साहित्‍य के लेखन-संकलन के साथ-साथ उन्होंने हिन्दी-रूसी-शब्‍दकोश का निर्माण कर हिन्दी छात्रों के लिए रूसी-सीखने का मार्ग प्रशस्‍त किया। हिन्दी के रूसी अध्‍यापकों की अनेक प्रकार से सहायता करते हुए उन्‍होंने रूसी पत्रिका के हिन्दी संस्‍करण का लंबे समय तक संपादन किया। इसके अतिरिक्त वे मॉस्‍को रेडियो से भी जुड़े रहे।

रूस में बसे भारतीयों को एकजुट करने और रूस और भारत के सांस्कृतिक सम्बन्ध सुधारने के लिए मधु ने हिन्दुस्तानी समाज की नींव रखी और अधिकांशतः वे ही इस समाज के अध्यक्ष रहे।

डॉ॰ मदनलाल 'मधु' का देहान्त ७ जुलाई २०१५ को हुआ।

प्रमुख प्रकाशित कृतियाँ 
 प्रमुख अनूदित कृतियाँ-
 अलेक्सान्द्र पुश्किन : चुनी हुई रचनाएँ, खण्ड-१ (कविताएँ) -१९८२ (प्रगति प्रकाशन, मॉस्को से प्रकाशित)
 अलेक्सान्द्र पुश्किन : चुनी हुई रचनाएँ, खण्ड-२ (गद्य) -१९८२ (प्रगति प्रकाशन, मॉस्को से प्रकाशित)
 दरिद्रनारायण•रजत रातें -१९८४ (मूल लेखक - फ्योदोर दोस्तोएव्स्की, रादुगा प्रकाशन, मॉस्को से प्रकाशित एवं पीपुल्स पब्लिशिंग हाउस प्रा॰ लिमिटेड, नयी दिल्ली से वितरित; नवीन संस्करण- कामगार प्रकाशन, दिल्ली-2021)
 मक्सिम गोर्की : तीन नाटक -१९८५ (रादुगा प्रकाशन, मॉस्को से प्रकाशित एवं पीपुल्स पब्लिशिंग हाउस प्रा॰ लिमिटेड, नयी दिल्ली से वितरित)
 अन्तोन चेख़ोव : नाटक -१९८५ (रादुगा प्रकाशन, मॉस्को से प्रकाशित एवं पीपुल्स पब्लिशिंग हाउस प्रा॰ लिमिटेड, नयी दिल्ली से वितरित)
 रुदिन -१९८६ (मूल लेखक- इवान तुर्गेनेव, रादुगा प्रकाशन, मॉस्को से प्रकाशित एवं पीपुल्स पब्लिशिंग हाउस प्रा॰ लिमिटेड, नयी दिल्ली से वितरित; नवीन संस्करण- कामगार प्रकाशन, दिल्ली-2021)
 मक्सिम गोर्की : चुनी हुई रचनाएँ (बीसवीं शताब्दी का साहित्य, भाग-2) -१९८७ (रादुगा प्रकाशन, मॉस्को एवं साहित्य अकादेमी, नयी दिल्ली से प्रकाशित)
 युद्ध और शान्ति (चार खण्डों में) -१९८७-१९८९ (मूल लेखक- लेव तोलस्तोय, रादुगा प्रकाशन, मॉस्को से प्रकाशित एवं पीपुल्स पब्लिशिंग हाउस प्रा॰ लिमिटेड, नयी दिल्ली तथा राजस्थान पीपुल्स पब्लिशिंग हाउस प्रा॰ लि॰, जयपुर द्वारा वितरित; नवीन संस्करण- अनुज्ञा बुक्स, दिल्ली-2021)
 आन्ना कारेनिना (मूल लेखक- लेव तोलस्तोय; पहले रादुगा प्रकाशन, मॉस्को से और अब राजकमल प्रकाशन प्रा॰ लि॰, नयी दिल्ली से दो खण्डों में प्रकाशित)
 इंसान का नसीबा (मूल लेखक- मिखाइल शोलोख़ोव, रादुगा प्रकाशन, मॉस्को एवं साहित्य अकादेमी, नयी दिल्ली से प्रकाशित बीसवीं शताब्दी का साहित्य-३ में संकलित)
 पिता और पुत्र -१९९० (मूल लेखक- इवान तुर्गेनेव, रादुगा प्रकाशन, मॉस्को से प्रकाशित एवं पीपुल्स पब्लिशिंग हाउस प्रा॰ लिमिटेड, नयी दिल्ली से वितरित; नवीन संस्करण- कामगार प्रकाशन, दिल्ली-2021)
 मेरे विश्वविद्यालय (मूल लेखक- मक्सिम गोर्की, पीपुल्स पब्लिशिंग हाउस प्रा॰ लिमिटेड, नयी दिल्ली)
 श्रेष्ठ कथा संचयन : कुप्रिन (मेधा बुक्स, नवीन शाहदरा, दिल्ली से प्रकाशित)
 मेरा दाग़िस्तान (मूल लेखक- रसूल हमज़ातोव, नवीन संस्करण वाणी प्रकाशन, नयी दिल्ली से प्रकाशित)

 मौलिक कृतियाँ-
 गोर्की और प्रेमचन्द : दो अमर प्रतिभाएँ (रादुगा प्रकाशन, मॉस्को से प्रकाशित एवं पीपुल्स पब्लिशिंग हाउस प्रा॰ लिमिटेड, नयी दिल्ली से वितरित)
 गीत-अगीत (काव्य-संग्रह, मेधा बुक्स, नवीन शाहदरा, दिल्ली से प्रकाशित)
 यादों के धुँधले-उजले चेहरे (संस्मरण, दो भागों में; मेधा बुक्स, नवीन शाहदरा, दिल्ली से प्रकाशित)
 जादुई घोड़ा (बाल साहित्य; मेधा बुक्स, नवीन शाहदरा, दिल्ली से प्रकाशित)
 एक दो तीन (बाल साहित्य; वाणी प्रकाशन, नयी दिल्ली)
 ऐसे लड़के भी होते हैं (बाल साहित्य; वाणी प्रकाशन, नयी दिल्ली)
 कसरती हंस (बाल साहित्य; वाणी प्रकाशन, नयी दिल्ली)
 खरहे ने चाहा सोना (बाल साहित्य; वाणी प्रकाशन, नयी दिल्ली)
 अमर हैं दयालु देवता

सम्मान 
हिंदी और रूसी भाषाओं में विशिष्‍ट रचनात्‍मक योगदान और अनुवाद कार्य के लिए मदनलाल मधु को पुश्किन स्‍वर्ण पदक, मैत्री पदक, स्‍वर्णाक्षर पुरस्‍कार और भारत के राष्ट्रपति द्वारा पद्मश्री से विभूषित किया गया है। प्रो. मदनलाल मधु को केंद्रीय हिंदी संस्थान द्वारा वर्ष २०१० के पद्मभूषण डॉ. मो‍टूरि सत्‍यनारायण पुरस्‍कार से सम्‍मानित किया गया है।

इन्हें भी देखें
 रूस में हिन्दी

सन्दर्भ

बाहरी कड़ियाँ

श्रेणी:व्यक्तिगत जीवन
श्रेणी:पद्मश्री प्राप्तकर्ता
श्रेणी:1925 में जन्मे लोग
श्रेणी:२०१५ में निधन
श्रेणी:अनुवादक
श्रेणी:रूस में हिन्दी